text: Salut acredita la Unitat de Medicina de l'Esport de l'Hospital de Sant Joan amb el nivell 3 | Reusdigital.cat diari de Reus. Notícies i actualitat del Camp de Tarragona
  La Unitat es converteix en un centre de referència i podrà acollir metges residents via MIR
  17 de Març de 2016, per Redacció
  Un esportista fent-se una prova a l'Hospital de Sant Joan
  La direcció general d'Ordenació i Regulació Sanitàries del departament de Salut ha acreditat la Unitat de Medicina de l'Esport de l'Hospital Universitari de Sant Joan de Reus amb el nivell més alt, el nivell 3 o preferent. La unitat del centre sanitari reusenc disposa així del mateix nivell d'acreditació de les unitats de medicina de l'esport de l'Hospital Clínic de Barcelona i del Centre d'Alt Rendiment de Sant Cugat.
  Amb l'obtenció del nivell 3, la Unitat de Medicina de l'hospital reusenc es converteix en un centre de referència que compta amb el suport telemàtic d'especialistes de la Secretaria General de l'Esport de la Generalitat de Catalunya. A més, aquest nivell també capacita la unitat per desenvolupar protocols de seguiment específics de la patologia derivada de la pràctica esportiva de màxim rendiment.
  Per altra banda, aquesta categoria converteix la Unitat de Medicina de l'Esport de l'Hospital Universitari Sant Joan de Reus en centre formador. Fins al moment, la unitat reusenca era un centre de pràctiques mèdiques de l'Escola d'Especialistes de Medicina de l'Esport de Barcelona. A partir d'ara, amb aquesta obtenció podrà formar metges especialitzats en la medicina de l'esport a través del MIR acollint metges residents.
  El rang obtingut també permet que la Unitat actuï com a centre docent de referència. En aquest sentit, el 15 d'abril impartirà un curs de formació per a metges d'unitats de nivell 1 sobre la prevenció de la mort sobtada. També té previst dur a terme un curs de formació sobre ecografia musculoesquelètica en l'últim trimestre de l'any.
  Nova maquinària per seguir millorant
  La Unitat de Medicina de l'Esport de l'Hospital Sant Joan compta amb una nova maquinària instal·lada recentment: un monitor ECG-Holter NUUBO. Aquest aparell registra els ritmes cardíacs per poder monitorar cardiològicament els esportistes durant 24 hores i en la seva pràctica habitual, a diferència de l'ECG-Holter tradicional. Per altra banda, el departament també incorporarà un ecògraf per patologia muscular en els propers mesos.